Chhòa Eng-bûn

**Chhoà Eng-bûn** (hàn-jī: 蔡英文; ) sī Tâi-oân ê chi̍t ūi chèng-tī jîn-bu̍t, iā sī téng-chi̍t-jīm Tiong-hôa Bîn-kok Chóng-thóng. Chó͘-che̍k Pîn-tong-koān Pang-soaⁿ-hiong, tī Tâi-pak-chhī Tiong-san-khu chhut-sì. Ha̍k-le̍k chì Tâi-oân Tāi-ha̍k hoat-lu̍t ha̍k-sū, Bí-kok Cornell Tāi-ha̍k hoat-lu̍t-ha̍k se̍k-sū kiam Eng-kok Lûn-tun Chèng-tī kap Keng-chè Ha̍k-īⁿ hoat-lu̍t-ha̍k phok-sū. Liû-ha̍k kui-kok liáu-āu, tī Tong-ngô͘ Tāi-ha̍k kap Kok-li̍p Chèng-tī Tāi-ha̍k tam-jīm hoat-lu̍t-ha̍k kàu-siū, choan-tióng sī kok-chè bō͘-e̍k-hoat kap kēng-cheng-hoat téng-téng. Tam-jīm kàu-chit ê kî-kan, iā bat siū-phèng tī Iong-hâng kap Keng-chè-pō͘ tam-jīm Koan-bō͘ Chóng Hia̍p-tēng kap Sè-bō͘ Cho͘-chit ê tâm-phoàⁿ kò͘-būn. 1990 nî-tāi, i tī Lí Teng-hui chèng-hú tam-jīm Tì-hūi Châi-sán-kio̍k úi-oân kap Kok-an-hōe ê keng-chè chu-sûn úi-oân. 2000 nî, i chèng-sek ta̍h-ji̍p chèng-toâⁿ, tam-jīm Tân Chúi-píⁿ chèng-hú ê tē-it jīm ê Lio̍k-úi-hōe chú-úi, tông-sî iā kiam-jīm chèng-bū úi-oân. I tī 2004 nî ka-ji̍p Bîn-chìn-tóng, pēng chiap-siū tóng-lāi thê-miâ chò put-hun-khu li̍p-hoat úi-oân. 2006 nî chhut-jīm Hêng-chèng-īⁿ Hù-īⁿ-tiúⁿ chì 2008 nî Má Eng-kiú chiū-jīm chóng-thóng ûi-chí.

I tī 2016 nî 1 goe̍h 16 ji̍t tòng-soán Tiong-hoâ Bîn-kok tē 14 jīm chóng-thóng, tī 5 goe̍h 20 ji̍t chèng-sek chiū-jīm. I tī 2020 nî 1 goe̍h 11 ji̍t--ê chóng-thóng tāi-soán the̍h-tio̍h 817 bān gōa phiò, iâⁿ Tiong-kok Kok-bîn-tóng ê Hân Kok-jû kah Chhin-bîn-tóng ê Sòng Chhó͘-jû, tit-tio̍h liân-jīm--ê chu-keh.

## Chá-nî seng-oa̍h
### Ka-cho̍k pōe-kéng

1956 nî 8 goe̍h 31 hō, Chhòa Eng-bûn tī Tâi-pak-chhī Tiong-san-khu ê Má-kai Kì-liām Pēⁿ-īⁿ chhut-sì, āu-lâi poaⁿ khì tī Iûⁿ-bêng-soaⁿ ê thàu-thiⁿ-chhù "Seng-hn̂g" (生園). Goân-pún i chiàu cho̍k-phó͘ phó͘-miâ èng-kai hō-miâ "Chhòa Êng-bûn" (蔡瀛文), m̄-koh lāu-pē Chhòa Kiat-seng kám-kak "Êng" (瀛) chit jī ê pit-ōe siuⁿ chē, chiah kā miâ kái chò "Chhòa Eng-bûn" (蔡英文). Che̍k-koàn sī Tâi-oân-séng Pîn-tong-koān, ka-cho̍k lâi-chū Pîn-tong-koān Pang-soaⁿ-hiong Hong-káng-chhun. I sī Hô-ló-kheh kap Tâi-oân goân-chū-bîn ê āu-tāi, ū 4 hun-chi 1 ê Pâi-oan-cho̍k hiat-thóng. Lāu-pē hit-pêng, Chhòa Eng-bûn ê a-kong sī Kńg-tang-séng Mûi-koān chhut-sin, āu-lâi chiâⁿ-chò Hong-káng-chhun ê Kheh-ka ōng-cho̍k, a-má sī Pîn-tong-koān Sai-á-hiong ê Pâi-oan-cho̍k. Chhòa Eng-bûn ê Pâi-oan-cho̍k sèⁿ-miâ kiò **Tjuku**, ì-sù sī Ji̍t-thâu îⁿ-îⁿ ê hêng-chōng, mā ū thâu-ba̍k cha-bó͘-kiáⁿ ê ì-sù.

### Ha̍k-le̍k pōe-kéng
Chhòa Eng-bûn ùi sè-hàn pī-siū pē-bú kap hiaⁿ-ché ê thiàⁿ-ài. Chá-kî chiū-tho̍k Tâi-pak-chhī Su-li̍p Siang-liân Iù-tī-hn̂g (雙連幼稚園), khé-bêng kàu-io̍k oân-sêng liáu-āu, tio̍h khai-sí chiap-siū kok-bîn kàu-io̍k. 1963 nî, chiū-tho̍k Tâi-pak-chhī Tiong-san-khu Tiông-an Kok-bîn Sió-ha̍k. 1966 nî, sì-nî ê i choán khì tī sin sêng-li̍p ê Tâi-pak-chhī Tiong-san-khu Kiat-lîm Kok-bîn Sió-ha̍k. 1971 nî, i sī Tâi-pak-chhī li̍p Pak-an Kok-bîn Tiong-ha̍k tē-it kài pit-gia̍p-seng pit-gia̍p. Ko-kip tiong-ha̍k ê sî, chiū-tho̍k Tâi-pak-chhī li̍p Tiong-san Lú-chú Ko-kip Tiong-ha̍k, Âng Siù-thiāu sī tōa i 8 kài ê ha̍k-ché.

1974 nî, ko-tiong pit-gia̍p liáu-āu, in-ūi ka-cho̍k khì-gia̍p su-iàu hoat-lu̍t siong-koan pōe-kéng, chòe-āu khó-tiâu Kok-li̍p Tâi-oân Tāi-ha̍k Hoat-ha̍k-īⁿ Hoat-lu̍t-ha̍k-hē, tī chiū-tho̍k sî bat ū ha̍k-kho bô ki̍p-keh, 1978 nî, ùi Tâi-oân Tāi-ha̍k pit-gia̍p, chhú-tit hoat-ha̍k-sū ha̍k-ūi, má-siōng chiân-óng Bí-kok tha̍k se̍k-sū.

1980 nî ùi Bí-kok Cornell Tāi-ha̍k pit-gia̍p, chhú-tit hoat-ha̍k se̍k-sū ha̍k-ūi, jiân-āu ke lâu tī Bí-kok chi̍t tang, koh khó-tiâu Bí-kok ê lu̍t-su chip-chiàu.

Āu-lâi i kàu Eng-kok Lûn-tun Chèng-tī Keng-chè Ha̍k-īⁿ tha̍k hoat-ha̍k phok-sū, gián-kiù kè-ōe ê tê-bo̍k sī "Bô-kong-pêⁿ Bō͘-e̍k Hêng-ûi kap Pó-chiong Chhò͘-si" (*Unfair trade practices and safeguard actions*). 1984 nî, i ùi hia pit-gia̍p, chhú-tit hoat-ha̍k phok-sū ha̍k-ūi.

## Chá-kî kang-chok

## Chham-khó chu-liāu

|-

|-

|-

|-

|-

|-

|-